SKRIFTLIG FORESPØRGSEL E-1519/01

af Jacqueline Foster (PPE-DE) til Kommissionen

(21. maj 2001)

Om: Galileo-satelitnavigationprojektet

Finansiering

Det aftalememorandum, der signalerer en foreløbig finansiering fra private organer på 200 mio., kræver en yderligere forklaring. Kan Kommissionen komme med eksempler på nogle af de virksomheder, der har indvilliget i at bidrage til finansieringen? Kan Kommissionen også bekræfte, at den private sektors finansieringstilsagn vil falde bort, hvis ikke der træffes en fast politisk afgørelse vedrørende den endelige fase inden juni 2001?

Vil Kommissionen af hensyn til gennemskueligheden gøre det helt klart, hvilke hensigter det har med finansieringen af dette projekt, og hvorvidt det, i tilfælde af en manglende substantiel interesse fra den private sektors side, agter at finansiere projektet alene over EU-budgettet, herunder også de 220 mio., som det hvert år vil koste at holde projektet i gang? Vil Kommissionen også forelægge en ajourført detaljeret oversigt over de bidrag, man regner med at modtage fra de enkelte medlemsstater?

Udvikling

Er Kommissionen klar over, at mens EU har anvendt millioner på Galileo, har USA ajourført eksisterende teknologi? Fremskridtene vil muliggøre beskyttelse mod elektromagnetiske impulser og vil gøre det amerikanske GPS-system mere præcis med hensyn til positionsbestemmelse. Kan Kommissionen derfor bekræfte, at Galileo-satelitnavigationsystemet ikke teknologisk vil halte bagefter den seneste udvikling, hvis og når det bliver operationelt.

Virke

Kan Kommissionen begrunde, hvorfor Galileo kun vil blive brugt til civile formål, da det syntes absurd, at EU har vedtaget at opbygge sit eget satellitnavigationsystem og samtidig afviser at bruge det militært? Er det planlagt, at Galileo aldrig vil kunne anvendes militært?

De projekterede udgifter til Galileo overstiger 6 milliarder og spørgsmålet er stadig i den endelige fase, hvorledes det vil virke, om man har sikret sig private midler, og i bekræftende fald, hvor meget magt den private sektor vil få?

Svar afgivet på Kommissionens vegne af Loyola de Palacio

(5. juli 2001)

Kommissionen vedtog den 20. juni et forslag til forordning baseret på EU-traktatens artikel 171 (tidl. artikel 130N), om vedtægterne for fællesforetagendet Galileo, som vil være åbent for deltagelse af private foretagender.

På baggrund af de kontakter, der har været med den private sektor, er der en tydelig interesse for at deltage i finansieringen af udviklingsfasen for Galileo, og dette lettes ved oprettelsen af fællesforetagendet. Det er imidlertid for tidligt at identificere disse virksomheder.

Kommissionen håber, at Rådet (transportministrene) i december 2001 vil bekræfte igangsættelsen af udviklingsfasen, og at en sådan positiv beslutning vil gøre det muligt for den private sektor at leve op til sine forpligtelser.

Nogle medlemsstater har stillet som betingelse for, at de på Rådet i december kan tilslutte sig overgangen i 2002 til udviklingsfasen af programmet, at den private sektor skal bidrage allerede i denne fase.

Kommissionen følger på nært hold udviklingen på markedet og for udbyderne af satelitbaseret radionavigation. Udviklingen af Galileo har sandsynligvis påvirket den øgede præcision, som USA traf beslutning om op til verdenskonferencen om radiokommunikation i Istanbul i maj 2000. Kommissionen bekræfter, at Europa ligesom med succesen inden for luftfart og rumfart vil skabe et radionavigationsværktøj, som er på forkant med den tekniske udvikling, og som vil være operationelt i 2008.

På Rådet (transportministrene) den 4. april 2001 blev det endnu en gang understreget, at Galileo er et civilt system under civil kontrol.

Med hensyn til omkostningerne, som skønnes at blive på tre (og ikke seks) mia, er det helt naturligt for alle større infrastrukturprojekter som Galileo, at det i definitionsfasen er nødvendigt at samle de finansielle ydelser inden ibrugtagningsfasen. Denne opgave har Kommissionen opfyldt gennem omfattende undersøgelser og kontakter med medlemsstaterne og den private sektor.